
Forgatókönyvek leírása és ontológia-fejlesztés francia irodalmi szövegek alapján

XX. századi vagy épp kortárs irodalmi szövegeket olvasva gyakran találkozhatunk a nem értés, a nem érthetőség jelenségével. A XX. századtól fogva az irodalmi szövegek már nem értelmezhetők csupán a megszokott elbeszélés-olvasási technikák segítségével, az olvasónak új módszert (vagy módszereket) kell keresnie, új „kapaszkodókat”, melyek révén érthetővé válnak az irodalmi szövegek. Fontos hangsúlyozni, hogy ez a jelenség nem csupán esztétikai kérdés, hanem - mindenekelőtt - a kommunikáció és a nyelv problémaköréhez tartozik.
Dolgozatomban francia irodalmi szövegeket - Marguerite Duras L’amour és L’amante anglaise című műveit - elemezve, illetve összehasonlítva vizsgálom a nyelvi szinten kódolt megértéshez szükséges támpontok meglétét vagy épp hiányát, melyek fogalmi sémákat és forgatókönyveket hívnak elő. (Schank – Abelson 1977.)
Az általunk ismert fogalmi sémáknak és forgatókönyveknek köszönhetően vagyunk képesek a megértéshez szükséges következtetéseket levonni, előrevetíteni egy esemény lezajlásának menetét és felvázolni az interakciók tipikus, szokásos, „normál” megvalósulásait.
A szókészletük kulcselemei révén aktiválódó fogalmi sémákat és a forgatókönyveket alkalmazva válunk képessé az interakciók primer értelmezésére és megértésére az említett irodalmi szövegek esetében is. Ennek az ellenkezője is igaz: a megélt vagy megismert beszédhelyzetek, interakciók új dolgokat tanítanak nekünk, melyekkel kiegészülnek a fogalmi sémáink. Ezeket az ismereteket kibontva és szintetizálva hozzájárulhatunk nemcsak a nyelv leírásához (például a lexikológia/lexikográfia szintjén), hanem az olyan sajátos kommunikációs folyamatok jobb megértéséhez is, mint az irodalmi szövegek befogadása, s ezen túl az (új vagy már meglévő) ontológiák fejlesztéséhez, ami a kognitív tudomány és a mesterséges intelligencia kérdéskörébe tartozik.
Dolgozatom célja egyrészt a fogalmi sémák és a forgatókönyvek szerepének és működésének vizsgálata francia nyelvű irodalmi szövegek értelmezésében és megértésében. Másrészt – a szöveg könnyen vagy nehezen érthető voltáról a fogalmi sémákkal és a forgatókönyvekkel összefüggésben tett megfigyelésekből kiindulva – azt vizsgálom, hogyan lehet a narratív irodalmi szövegeket felhasználni az összefoglalóan ontológia-fejlesztésnek nevezhető kutatásban.



